送郭公域
作者：黄裳
朝代：宋

paragraphs: 官冷猶能願鄰好，側聽歡聲亦開抱。
朝曦未合敗頑凍，來問仙舟已登道。
但見風鈴送餘韵，慧佐尊前迹如掃。
汾陽遠裔今有人，插架萬軸誰能貧。
豪氣欲吞天下士，舌上古今時復陳。
熙朝未遇將誰尤，芳辰不樂還自嗔。
聚散浮雲眼前過，且作閒人靜中坐。
畫梁燕子急歸來，莫放故園春自老。